**A Ford Pro és a Deutsche Post DHL Csoport világszerte együttes erővel elektrifikálja a csomagkézbesítést**

* A Ford Pro és a Deutsche Post DHL Csoport szándéknyilatkozatot írt alá az áruszállító haszonjárművek elektrifikációjának globális felgyorsításáról
* A Ford Pro több mint 2000 elektromos áruszállítót biztosít a Deutsche Post DHL Csoport részére, valamint olyan megoldásokat, amelyek a csomagküldés speciális logisztikai igényeit szolgálják, optimalizálva a járművek rendelkezésre állási idejét, szervizelését és produktivitását
* A megállapodás révén a Deutsche Post DHL Csoport már a kezdetektől hozzáfér a Ford Pro innovatív ötleteihez és termékeihez, kiaknázhatja a Ford Pro digitális és töltési megoldásait, illetve a két vállalat közösen fejleszthet termékeket a Deutsche Post DHL Csoport egyedi tevékenységeihez

**KÖLN/BONN, Németország, 2022. december 5.** – A Ford Pro és a Deutsche Post DHL Csoport nemrégiben szándéknyilatkozatot írt alá a logisztikai tevékenységekhez használt elektromos hajtású áruszállítók alkalmazásának globális felgyorsításáról. Ez a megállapodás annak jegyében született, hogy mindkét vállalat elkötelezetten törekszik a fenntartható/zöld szolgáltatások megvalósítására.

A tervezett együttműködés lényege, hogy 2023 végéig a Ford Pro több mint 2000 elektromos hajtású áruszállítót biztosít a Deutsche Post DHL Csoport részére, amely ezekkel az autókkal végzi majd a küldemények házhoz szállítását. A Deutsche Post DHL Csoport ezzel tovább erősíti világelső pozícióját az elektrifikált csomagkézbesítés területén. A megállapodás nemcsak a járművekre terjed ki, hanem az elektromos flotta üzemeltetéséhez szükséges megoldások teljes kínálatára is, többek közt a Ford Pro E-Telematika szoftverére és töltési megoldásaira, amelyek csökkentik a költségeket, és optimalizálják a munka hatékonyságát.

A Ford azt tervezi, hogy 2035-re minden új járműve zéró emisszióval működik majd, miközben európai létesítményeiben, logisztikájában és beszállítói láncában megvalósítja a karbonsemlegességet, illetve hogy legkésőbb 2050-re mindezt globálisan is kiterjeszti.

A Deutsche Post DHL Csoport a világ első számú logisztikai vállalataként arra törekszik, hogy a klíma védelme érdekében egyre tisztábban működjön, ezért ebben az évtizedben 7 milliárd eurót invesztál a nettó zéró károsanyag-kibocsátású logisztikai megoldások bevezetésébe. A Deutsche Post DHL Csoport célja, hogy 2030-ra a flottájában 60 százalék legyen a csomagfelvételre -és kiszállításra használt elektromos járművek aránya, és ezt a célkitűzését most hatásosan támogatja a Ford Pro elektromos modellkínálata, köztük a vadonatúj E-Transit.1

“A Ford Pro és a Deutsche Post DHL Csoport egyaránt elkötelezettek a magasabb szintű fenntarthatóság és az elektromos megoldások iránt, és ez a megállapodás nagy lépést jelent abban, hogy az elektromos haszonjárművek fuvarok millióit teljesítsék világszerte. Az E-Transit a legnagyobb számban értékesített elektromos haszonjármű Észak-Amerikában, június óta pedig Európában is ez a modell a legkelendőbb a saját szegmensében, ami azt jelenti, hogy ez a tisztán elektromos hajtású 2 tonnás áruszállító már most is hatékonyan támogatja ezt a közös törekvést,” nyilatkozta Hans Schep, a Ford Pro európai vezérigazgatója.

“A kézbesítés utolsó szakaszát jelentő házhoz szállítás nagyon fontos terület a széndioxid-kibocsátás megszüntetése szempontjából. Azzal, hogy a mintegy 27.000 elektromos haszonjárműből álló globális flottánkat ezentúl az új E-Transit erősíti, még több zöld kiszállítási szolgáltatást kínálhatunk majd világszerte. Ha egyesült erővel dolgozunk ki megoldásokat logisztikai feladatainkhoz, még hatékonyabbá tehetjük működésünket és szolgáltatásunkat,” mondta el Anna Spinelli, a Deutsche Post DHL Csoport beszerzési és mobilitási igazgatója.

A megállapodás értelmében a Ford Pro már le is szállította az első E-Transitokat, amelyek a világ több országában is munkába álltak csomagkézbesítő járműként. A Deutsche Post DHL Csoport megrendelése dobozos kialakítású E-Transitokra vonatkozik, amelyeket arra terveztek, hogy küldeményeket kézbesítsenek velük Amerikában és Európában. Az új autók éppen az év végén, vagyis a csúcsidőszakban csatlakoznak a cég flottájához, hogy a csomagküldés a legsűrűbb szezonban is fenntarthatóbb legyen.

A Ford és a Deutsche Post DHL Csoport által aláírt szándéknyilatkozat alapján a két vállalat a későbbiekben közösen fejleszthet termékeket, illetve új digitális és töltési megoldásokat. A Ford Pro már a kezdetektől hozzáférést biztosít innovatív ötleteihez, ezért tesztautókat ad át a Deutsche Post DHL Csoportnak, emellett pedig azt is megvizsgálják, hogyan terjeszthetik ki együttműködésüket a világ egyre több piacára.

# # #

1 A WLTP vezetési ciklus szerinti számítások alapján. A 317 km-t is elérő hatótávolság (WLTP-alapú célérték) teljesen feltöltött akkumulátorra értendő, az aktuális szériától és akkumulátor-konfigurációtól függően. A tényleges hatótávolságot olyan tényezők is befolyásolhatják, mint a külső körülmények, a vezetési stílus, az út jellege, a jármű állapota, a lítiumion akkumulátor kora és állapota.

Az üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

2 A Deutsche Post DHL Csoport a következő országokban használja már az E-Transitokat: Bulgária, Belgium, Csehország, Németország, Luxembourg, Mexikó, Hollandia és Egyesült Királyság.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 35.000 alkalmazottat, az összevont, illetve nem összevont közös vállalkozásokkal együtt pedig mintegy 54.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

*A* ***Deutsche Post DHL Csoport*** *a világ vezető logisztikai vállalata. A cégcsoport összekapcsolja az embereket és a piacokat, elősegítve ezzel a globális kereskedelmet, arra törekedve, hogy a lehető legvonzóbb ajánlatot jelentse az ügyfelek, a munkavállalók és a befektetők számára. A Csoport nagy hangsúlyt fektet a felelős üzleti szemléletre, a környezetvédelemre és arra, hogy a társadalom hasznos és felelős tagja legyen. A Deutsche Post DHL Csoport célja, hogy 2050-re nulla károsanyag-kibocsátással működtesse logisztikai szolgáltatását.*

*A Deutsche Post DHL Csoportban két komoly vállalat egyesíti erőit: Európa legnagyobb postája, a Deutsche Post, valamint a nemzetközi expressz csomagküldés, a szállítmányozás, a beszállítói lánc menedzsment és az e-commerce logisztikai megoldások átfogó rendszerét kínáló DHL. A Deutsche Post DHL Csoport körülbelül 590.000 embert foglalkoztat a világ több mint 220 országában és régiójában. A Csoport 2021-es árbevétele meghaladta a 81 milliárd eurót.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |